ઘણા લોકો સેલિબ્રિટી સાથે ફોટો પડાવવાના શોખીન હોય છે. તો સેલિબ્રિટીઓ પણ પોતાની લોકચાહના દેખાય અને તેમની તસવીરો વધુ પ્રસારિત થાય તે માટે કોઈ પણ વ્યક્તિ સાથે તસવીર પડાવવા તૈયાર થઈ જાય છે. તે વખતે આ વ્યક્તિ કોણ છે તે તેમને ખબર નથી હોતી. તેનો ભૂતકાળ કે વર્તમાન પણ કદાચ જાણતા નથી હોતા. પરંતુ આવી તસવીરો સેલિબ્રિટીઓથી માંડીને રાજકારણીઓ માટે ભવિષ્યમાં ગળાની ફાંસ સાબિત થાય છે. જ્યારે કોઈ વ્યક્તિ સામે આરોપ લાગે ત્યારે તે વ્યક્તિની નેતા કે કલાકારની તસવીર તે નેતા કે કલાકારના વિરોધી કે મિડિયાને હાથ લાગે તો પ્રચાર શરૂ થઈ જાય છે કે તે આરોપી સાથે તે નેતા કે કલાકારના પણ સંબંધ છે અને તેમના આશીર્વાદથી જ આરોપીએ ગુનો કર્યો છે.